Kommissionens forordning (EF) nr. 850/2000
af 27. april 2000
om ændring af forordning (EF) nr. 1093/97 om fastsættelse af handelsnormer for meloner og vandmeloner
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 2200/96 af 28. oktober 1996 om den fælles markedsordning for frugt og grøntsager(1), senest ændret ved forordning (EF) nr. 1257/1999(2), særlig artikel 2, stk. 2, og
ud fra følgende betragtninger:
(1) I bilag I til Kommissionens forordning (EF) nr. 1093/97 af 16. juni 1997 om fastsættelse af handelsnormer for meloner og vandmeloner(3) er der fastsat normer for meloners størrelse og mærkning af disse.
(2) Af hensyn til gennemsigtigheden på verdensmarkedet bør der ske en styrkelse af de homogenitetskriterier, der er fastsat i bilag I til forordning (EF) nr. 1093/97. De normer, der anbefales for meloner af de Forenede Nationers Økonomiske Kommission for Europa, omfatter strengere kriterier for størrelsesensartethed for meloner af Charentais-typen.
(3) Melonmarkedet i almindelighed afhænger i høj grad af disse produkters smagsegenskaber. Disse smagsegenskaber varierer meget. Det bør være muligt for sektoren at angive oplysninger om vigtige modenhedskriterier, således at forbrugeren frit kan vælge frugter med de organoleptiske egenskaber, han eller hun foretrækker.
(4) De i denne forordning fastsatte foranstaltninger er i overensstemmelse med Forvaltningskomitéen for Friske Frugter og Grøntsager -
UDSTEDT FØLGENDE FORORDNING:
Artikel 1
I bilag I til forordning (EF) nr. 1093/97 foretages følgende ændringer:
1) I afsnit III (Bestemmelser vedrørende størrelsessortering) affattes tredje og fjerde afsnit således:
"Beregnes størrelsen i vægt, må den største melon i hver pakning højst veje 50 % mere end den mindste (30 % for Charentais-meloner).
Beregnes størrelsen i diameter, må diameteren af den største melon i hver pakning højst være 20 % større end den mindste diameter (10 % for Charentais-meloner)."
2) I afsnit VI (Bestemmelser vedrørende mærkning) indsættes følgende led i punkt D:
"- Minimumsindhold af sukker, målt med refraktometer og udtrykt i Brix-grader (valgfrit)."
Artikel 2
Denne forordning træder i kraft på tyvendedagen efter offentliggørelsen i De Europæiske Fællesskabers Tidende.
Den anvendes fra den første dag i den anden måned efter dens ikrafttrædelse.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 27. april 2000.